贈星命松坡
作者：于石
朝代：宋

paragraphs: 昌黎之生月南斗，牛奮其角箕張口。
坡翁宿直斗牛箕，自謂文似昌黎叟。
顧予命亦坐磨蝎，碌碌浪隨二公後。
文章學問愧前修，有口但知能飲酒。
松坡磊落湖海人，爲我掉舌談星辰。
蛟龍蟠屈終變化，君子憂道寧憂貧。
夜半狂吟踏破甕，結柳爲車窮莫送。
掀髯一笑問松坡，文如二子今何用。